b"\n_START_ARTICLE_\nEsgl\xc3\xa9sia del Salvador de Cocentaina\n_START_SECTION_\nDescripci\xc3\xb3\n_START_PARAGRAPH_\nL'edifici \xc3\xa9s de nau \xc3\xbanica, amb quatre trams i capelles entre contraforts. Destaquen els arcs faixons recolzats sobre m\xc3\xa8nsules, els arcs d'embocadura de les capelles i altres detalls renaixentistes (algunes d'aquestes decoracions s\xc3\xb3n barroques)._NEWLINE_El presbiteri, \xc3\xa9s m\xc3\xa9s baix que la nau i es cobreix amb una volta tabicada amb els nervis daurats i tondos pintats com a decoraci\xc3\xb3. La decoraci\xc3\xb3 pintada d'aquestos s'ha atribu\xc3\xaft al pintor contest\xc3\xa0 Nicolau Borr\xc3\xa0s. El presbiteri s'uneix a la nau mitjan\xc3\xa7ant un arc abotzinat amb figures dels ap\xc3\xb2stols i l'Esperit Sant pintades tamb\xc3\xa9 dins de tondos, completant-se el conjunt amb dues taules amb una anunciaci\xc3\xb3 a cada pilar que flanqueja l'altar major. La il\xc2\xb7luminaci\xc3\xb3 \xc3\xa9s escassa, ja que nom\xc3\xa9s entra per l'\xc3\xb2cul de la fa\xc3\xa7ana dels peus. _NEWLINE_La capella de la Comuni\xc3\xb3 es constru\xc3\xad ja en el segle XVIII. T\xc3\xa9 una volta de can\xc3\xb3 amb llunets, c\xc3\xbapula sobre petxines i una nau \xc3\xbanica de dos trams, i un creuer poc destacat. La construcci\xc3\xb3 d'aquesta capella va fer que hi hagu\xc3\xa9 dues portades asim\xc3\xa8triques a la fa\xc3\xa7ana principal, una, la de la capella de la Comuni\xc3\xb3, t\xc3\xa9 una pilatsra a cada costat de la porta i una forn\xc3\xadcula a la aprt superior tamb\xc3\xa9 flanquejada per dues columnes d\xc3\xb2riques i volutes. La portada de l'esgl\xc3\xa9sia \xc3\xa9s de rajoles i t\xc3\xa9s un esquema seblant, nom\xc3\xa9s varia en el nombre de columnes que flanquegen la porta, en aquest cas dos (Foto). Per a unificar la fa\xc3\xa7ana s'hi f\xc3\xa9u una potent cornisa concavo-convexa a manera de remat._NEWLINE_A l'interior, als s\xc3\xb2cols de les capelles laterals s'hi conserva taulelleria dels segles XVIII i XIX. Tenen medallons i al seu interior figuren temes com sant Josep malalt o la Sagrada Fam\xc3\xadlia entre altres. Tamb\xc3\xa9 destaca el quadre de Francesc Ribalta La rendici\xc3\xb3 de les \xc3\xa0nimes pel baptisme._NEWLINE_El campanar est\xc3\xa0 situat a la part posterior, \xc3\xa9s de poca altura i de planta quadrada. Constru\xc3\xaft amb carreus i gaireb\xc3\xa9 sense ornaments, excepte al cos de campanes on hi han dues pilastres d\xc3\xb2riques a cada costat del buit per a la campana i quatre pir\xc3\xa0mides als cantons."